รัฐบาลไทย-ข่าวทำเนียบรัฐบาล-กระทรวงมหาดไทย จับมือ MOU ภาคีเครือข่าย สร้าง “เยาวชนต้นแบบ” ภายใต้โครงการ พัฒนายุวมหาดไทย ยึดหลัก รู้ รัก สามัคคี และ ตอบแทนบุญคุณแผ่นดิน
วันจันทร์ที่ 7 สิงหาคม 2560
กระทรวงมหาดไทย จับมือ MOU ภาคีเครือข่าย สร้าง “เยาวชนต้นแบบ” ภายใต้โครงการ พัฒนายุวมหาดไทย ยึดหลัก รู้ รัก สามัคคี และ ตอบแทนบุญคุณแผ่นดิน
กระทรวงมหาดไทย จับมือ MOU ภาคีเครือข่าย สร้าง “เยาวชนต้นแบบ” ภายใต้โครงการ พัฒนายุวมหาดไทย
ยึดหลัก รู้ รัก สามัคคี และ ตอบแทนบุญคุณแผ่นดิน
วันนี้ (5 ส.ค. 60) เวลา 09.30 น. ณ ห้องประชุมกําพลอดุลวิทย์ อาคารสารนิเทศ 50 ปี มหาวิทยาลัยเกษตรศาสตร์ กระทรวงมหาดไทย ร่วมกับ มูลนิธิรัฐบุรุษ (พลเอก เปรม ติณสูลานนท์) สํานักงานคณะกรรมการการอุดมศึกษา และ มหาวิทยาลัยเกษตรศาสตร์ จัดพิธีลงนามบันทึกข้อตกลงความร่วมมือในการร่วมดําเนินโครงการพัฒนายุวมหาดไทย เพื่อสร้างเครือข่ายเยาวชนต้นแบบที่มีจิตสํานึกสาธารณะ ตระหนักถึงส่วนรวม ฝึกฝนการเป็นผู้นําและการเป็นผู้ให้แก่สังคม รวมถึงรู้จักตอบแทนบุญคุณของแผ่นดิน เพื่อเป็นแบบอย่างเยาวชนที่มีคุณภาพและมีความพร้อมในการดูแลบ้านเมืองในอนาคต โดยมี นายสุทธิพงษ์ จุลเจริญ รองปลัดกระทรวงมหาดไทย พลเอก ดร.ศรุต นาควัชระ ผู้อํานวยการศูนย์ยวพัฒน์ มูลนิธิรัฐบุรุษฯ นายภาสกร เหมกรณ์ ที่ปรึกษาด้านกิจการอุดมศึกษาเอกชน สํานักงานคณะกรรมการการอุดมศึกษา และ ดร.จงรัก วัชรินทร์รัตน์ รักษาการแทนอธิการบดีมหาวิทยาลัยเกษตรศาสตร์ เป็นผู้แทนของหน่วยงานลงนามMOUร่วมกัน
นายสุทธิพงษ์ จุลเจริญ รองปลัดกระทรวงมหาดไทย เปิดเผยว่าในนามของกระทรวงมหาดไทย รู้สึกยินดีและเป็นเกียรติอย่างยิ่ง ที่ทุกภาคส่วนได้เล็งเห็นถึงความสําคัญของการพัฒนาทรัพยากรบุคคล โดยเฉพาะเด็กและเยาวชนซึ่งเป็นกําลังสําคัญของชาติ ซึ่งรัฐบาลได้มีนโยบายในการส่งเสริมและสนับสนุนให้มีการจัดกิจกรรมโครงการเพื่อพัฒนาบุคลากรทั้งในระดับประเทศ ภูมิภาค และท้องถิ่นมาอย่างต่อเนื่อง รวมทั้งการเสริมสร้างความมีระเบียบวินัยของคนในชาติ อาทิ การจัดระเบียบสังคม การส่งเสริมความสามัคคีและความปรองดองสมานฉันท์ของคนในชาติ เป็นต้น ซึ่งกระทรวงมหาดไทยได้ตระหนักถึงความสําคัญในการสร้างความปรองดองสมานฉันท์ เพื่อให้สังคมเกิดความสงบสุข โดยการปลูกฝังแนวคิดให้แก่เด็กและเยาวชนไทย ได้เรียนรู้พระบรมราโชวาท หลักการทรงงาน และพระราชกรณียกิจของพระบาทสมเด็จพระปรมินทรมหาภูมิพลอดุลยเดช เพื่อใช้เป็นแนวทางในการสร้างความปรองดองสมานฉันท์ให้เกิดขึ้นในสังคมไทย ตามหลักการ
“รู้ รัก สามัคคี”และอุดมการณ์“เกิดมาต้องตอบแทนบุญคุณแผ่นดิน”กระทรวงมหาดไทยจึงได้จัดทําโครงการพัฒนายุวมหาดไทย โดยเปิดโอกาสให้เยาวชน ได้แก่ นักเรียน นิสิต นักศึกษาจากหลายสถาบันการศึกษาได้เข้าร่วมโครงการฯ
สําหรับการลงนามMOUในครั้งนี้ มีสาระสําคัญ คือ เป็นการประสานความร่วมมือในการร่วมดําเนินโครงการพัฒนายุวมหาดไทย มีการสนับสนุนบุคลากร บูรณาการงบประมาณ วิชาการและทรัพยากรที่เกี่ยวข้อง เพื่อส่งเสริมการดําเนินโครงการให้มีประสิทธิภาพทั้งในระดับนโยบายและระดับปฏิบัติ เพื่อร่วมกันส่งเสริมให้เยาวชนไทยได้เรียนรู้และเข้าใจการปกครองในระบอบประชาธิปไตยอันมีพระมหากษัตริย์ทรงเป็นประมุข การทํางานร่วมกัน การอยู่ร่วมกันในสังคมอย่างสมานฉันท์ และนําไปปรับใช้ให้เกิดประโยชน์สุขทั้งแก่ตนเอง ครอบครัว สังคม และประเทศชาติ ซึ่งโครงการดังกล่าว มีการดําเนินการ แบ่งเป็น2ส่วน ได้แก่ส่วนที่1กิจกรรมสัมมนาเยาวชนคณะทํางานโครงการฯ หรือ กิจกรรมค่ายพี่เลี้ยงยุวมหาดไทย โดยมีกลุ่มเป้าหมาย เป็นนิสิต นักศึกษาจากสถาบันการศึกษาต่างๆ เพื่อทําหน้าที่เป็นพี่เลี้ยงในการจัดกิจกรรมค่ายพัฒนายุวมหาดไทย โดยมีหลักการและกระบวนการทํางานในลักษณะ“พี่สอนน้อง”เน้นการให้คําปรึกษาแนวทางการจัดกิจกรรมภายในค่ายฯ การแนะนําดูแลซึ่งกันและกันของกลุ่มผู้เข้าร่วมกิจกรรมส่วนที่2กิจกรรมค่ายพัฒนายุวมหาดไทย กลุ่มเป้าหมาย ได้แก่ นักเรียนระดับชั้นมัธยมศึกษาปีที่4หรือ5จากโรงเรียนในพื้นที่ที่จัดกิจกรรม
รองปลัดกระทรวงมหาดไทย กล่าวเพิ่มเติมว่าการพัฒนากลไกความร่วมมือระหว่างกันของหน่วยงานภาคีเครือข่าย ถือเป็นเรื่องสําคัญที่ช่วยส่งเสริมสนับสนุนการพัฒนาเด็กและเยาวชนไทยให้ก้าวไกล เพื่อเป็นรากฐานของการพัฒนาสังคมให้เกิดความรักสามัคคีและเสริมสร้างความปรองดองของคนในชาติ ซึ่งกระทรวงมหาดไทยคาดหวังว่า เยาวชนเหล่านี้จะเป็นแบบอย่างที่ดี และเป็นกําลังสําคัญที่จะนําพาสังคมและประเทศชาติ ให้มีความสันติสุขและความเจริญรุ่งเรืองได้ในอนาคต.
ครั้งที่ 108/2560